Στάδιο Αζτέκα

Το Στάδιο Αζτέκα (ισπανικά: Estadio Azteca) ή Αστέκα με την ορθή προφορά στα λατινοαμερικάνικα ισπανικά ή Αθτέκα στα καστιλιάνικα ισπανικά, είναι ποδοσφαιρικό στάδιο που βρίσκεται στην Πόλη του Μεξικού και χωρά 87.523 θεατές (τις πρώτες δεκαετίες 115.000 θεατές, αλλά σταδιακά η χωρητικότητά του μειώθηκε, λόγω νέων κανονισμών ασφαλείας). Χτισμένο στα μέσα της δεκαετίας του 1960, ενώ το Μεξικό ετοιμαζόταν να φιλοξενήσει τους Θερινούς Ολυμπιακούς Αγώνες, είναι ένας από τους μεγαλύτερους - σε χωρητικότητα - αθλητικούς χώρους του κόσμου. Για το λόγο αυτό, φέρει το προσωνύμιο «Κολοσσός της Σάντα Ούρσουλα» (από τη συνοικία που βρίσκεται). Το Αζτέκα μαζί με το Μαρακανά είναι τα μοναδικά στάδια που έχουν φιλοξενήσει δύο τελικούς Μουντιάλ. Στο Αζτέκα φιλοξενήθηκαν οι τελικοί των Μουντιάλ του 1970 και 1986. Αποτέλεσε το θέατρο κάποιων από τις πιο διάσημες στιγμές στην ιστορία του ποδοσφαίρου, όπως η τελευταία - και θριαμβευτική - εμφάνιση του Πελέ σε Μουντιάλ (1970) και το «χέρι του Θεού» του Ντιέγκο Μαραντόνα (1986).

 Αν και είναι γνωστό αποκλειστικά με το αρχικό του όνομα προς τιμήν των Αζτέκων, πρώτων κατοίκων του Μεξικού, από το 1997 το στάδιο επίσημα ονομάζεται Γκιγιέρμο Κανιέδο. Αυτό έχει να κάνει με το μάρκετινγκ: Με το κύμα ιδιωτικοποιήσεων της δεκαετίας του 1990, η εγκατάσταση πωλήθηκε στην τηλεοπτική εταιρεία Televisa. Αυτή δεν ήθελε το στάδιο να έχει όνομα που παραπέμπει σε ανταγωνιστικό σταθμό, την TV Azteca. Έτσι το μετονόμασε, δίνοντάς του την επωνυμία ενός από τα κορυφαία στελέχη της. Η ανέγερση του Αζτέκα ξεκίνησε το 1962 πάνω σε ένα σβησμένο ηφαίστειο και ενώ χτιζόταν, ανατέθηκαν στη χώρα οι Ολυμπιακοί Αγώνες του 1968 και το Μουντιάλ του 1970. Επιδιώκοντας να σχεδιάσουν το απόλυτα σωστό στάδιο, οι αρχιτέκτονες Πέδρο Ραμίρες Βάσκες και Ράφαελ Μιχάρες επισκέφθηκαν μια σειρά ξένων σταδίων για να πάρουν ιδέες: Μπουένος Άιρες, Μαδρίτη, Ρώμη, Φλωρεντία, Παρίσι, Λονδίνο, Μόσχα και Βαρσοβία. Το τελικό δημιούργημά τους ξεχωρίζει μέχρι σήμερα για τα τρία διαζώματα αλλά και το στέγαστρο, το οποίο αντανακλά τις ιαχές των οπαδών πολλαπλασιάζοντας την έντασή τους. Τα εγκαίνια τελέστηκαν στις 26 Μαΐου 1966 με αγώνα ανάμεσα στην τοπική Κλουμπ Αμέρικα και της Τορίνο. Το 1968 φιλοξένησε τον τελικό του ποδοσφαιρικού τουρνουά της Ολυμπιάδας, ενώ δύο χρόνια αργότερα ήταν το κεντρικό στάδιο του Παγκοσμίου Κυπέλλου, φιλοξενώντας μεταξύ άλλων τον τελικό. Επίσης το 1986 ήταν και πάλι το κεντρικό στάδιο του Μουντιάλ, το οποίο ανατέθηκε στο Μεξικό όταν η αρχική διοργανώτρια Κολομβία δήλωσε αδυναμία να το υλοποιήσει. Σε επίπεδο συλλόγων, αποτελεί μόνιμη έδρα της Κλουμπ Αμέρικα και της Εθνικής Μεξικού, ενώ για μικρότερα χρονικά διαστήματα έχει χρησιμοποιηθεί από ακόμα πέντε ομάδες της πόλης. Παράλληλα έχει στεγάσει πλήθος εξωαθλητικών δραστηριοτήτων, από συναυλίες και προεκλογικές συγκεντρώσεις μέχρι κήρυγμα του Ποντίφηκα. 1968: 19οι Θερινοί Ολυμπιακοί Αγώνες (τελικός του τουρνουά ποδοσφαίρου) 1970: 9ο Παγκόσμιο Κύπελλο 1975: 7οι Παναμερικανικοί Αγώνες (αγώνες του τουρνουά ποδοσφαίρου) 1983: 4ο Παγκόσμιο Κύπελλο Νέων 1986: 13ο Παγκόσμιο Κύπελλο 1999: 4ο Κύπελλο Συνομοσπονδιών Επίσημος ιστοχώρος του σταδίου Estadio Azteca, a little closer to the godsΑρχειοθετήθηκε 2012-12-16 στο Wayback Machine. - επίσημος ιστοχώρος της Διεθνούς Ποδοσφαιρικής Ομοσπονδίας Estadio Azteca Αρχειοθετήθηκε 2011-09-25 στο Wayback Machine. - Angelo Spampinato, ιστοχώρος worldstadiums.com